[{"text_idx": "#000002", "text": "Gwasanaethu eglwysi a Christnogion drwy drefnu cynadleddau a digwyddiadau sy\u2019n dysgu\u2019r Beibl ac yn hybu undod Cristnogol."}, {"text_idx": "#000003", "text": "Gwasanaethu eglwysi a Christnogion ifanc drwy redeg gwersylloedd a gweinidogaethau eraill i ieuenctid."}, {"text_idx": "#000004", "text": "Cefnogi eglwysi a Christnogion i efengylu a chenhadu gan hybu gweddi dros y gwaith."}, {"text_idx": "#000005", "text": "Darparu adnoddau a chyhoeddiadau sy\u2019n seiliedig ar y Beibl ac yn efengyl-ganolog."}, {"text_idx": "#000007", "text": "Ymgynghoriad ar \u2018Y Beibl i\u2019r dyfodol\u2019"}, {"text_idx": "#000010", "text": "Daeth rhyw hanner cant o Gristnogion ynghyd yn Aberystwyth ar 11 Medi er mwyn trafod y cwestiwn: \u2018Sut gallwn ni sicrhau Beibl Cymraeg safonol, cywir a dealladwy ar gyfer y dyfodol?\u2019 Cwestiwn mawr, wrth gwrs, ac nid ar chwarae bach y mae mynd i\u2019r afael a\u0302\u2019r fath gwestiwn. Bwriad y diwrnod felly oedd ceisio llunio asesiad teg o\u2019r sefyllfa bresennol ac agor y drafodaeth at y dyfodol, nid ceisio ateb terfynol."}, {"text_idx": "#000011", "text": "Da o beth felly oedd bod y gynulleidfa mor amrywiol \u2013 roedd yno weinidogion ac aelodau eglwysig; pobl o rychwant eang o enwadau a chyrff eglwysig; cynrychiolaeth gan asiantaethau Cristnogol megis Cymdeithas y Beibl; a phobl o bob oed rhwng 20 ac 80. Y peth cyntaf a wnaethom mewn grwpiau bychain oedd trafod ein canfyddiadau ni ein hunain o\u2019r sefyllfa bresennol \u2013 a oes yna ddiffygion yn ein tyb ni? Beth hoffen ni ei weld?"}, {"text_idx": "#000012", "text": "Daeth amryw o ymatebion i\u2019r fei i\u2019r cwestiynau hyn. Roedd diolchgarwch ar bob tu bod gennym ni yn yr iaith Gymraeg bellach dri chyfieithiad Beiblaidd safonol ar gael at ein defnydd (Beibl \u2018Wiliam Morgan\u2019, Beibl Cymraeg Newydd a beibl.net). Mynegodd rhai y farn bod llawer mwy o ddewis eto ar gael yn y Saesneg na hyn a bod hyn yn effeithio ar bobl ifainc yn arbennig. Codwyd y mater o gael recordiadau o\u2019r Beibl y gall pobl wrando arnynt yn hawdd."}, {"text_idx": "#000013", "text": "Gyda\u2019r materion hyn ac eraill wedi eu codi, daeth cyfle i wrando ar gyfraniadau gan arbenigwyr yn y maes. Byrdwn E Wyn James oedd codi rhai o\u2019r cwestiynau hanfodol sydd raid mynd i\u2019r afael a\u0302 nhw wrth feddwl am gyfieithiadau o\u2019r Beibl: safon iaith yn yr iaith darged (h.y. y Gymraeg); pa destunau gwreiddiol a ddefnyddir; pa fath o gyfieithiad a geisir? Awgrym Wyn James oedd y gallai fod o fudd i edrych ar ddiwygio Beibl Wiliam Morgan, mewn modd tebyg i\u2019r hyn a wnaed gyda\u2019r \u2018King James\u2019 yn Saesneg."}, {"text_idx": "#000014", "text": "Yna cawsom glywed neges Arfon Jones (fu yng nghanol y gwaith o ddod a\u0302 beibl.net i olau dydd). Gan ailadrodd mai pwrpas beibl.net o\u2019r cychwyn oedd gwneud y Beibl yn Gymraeg yn fwy dealladwy i bobl ifainc ac i ddysgwyr yr iaith, eglurodd Arfon mai cyfieithiad yw beibl.net mewn gwirionedd, nid aralleiriad. Cyfieithiad o\u2019r ieithoedd gwreiddiol ydyw, a wnaed gan ddefnyddio\u2019r feddalwedd cyfieithu Beiblaidd sy\u2019n safonol yn fyd-eang (paratext) a chan ymgynghori y tu mewn a\u2019r tu allan i Gymru a\u0302 chyfieithwyr eraill."}, {"text_idx": "#000015", "text": "Yn drydydd daeth cyfle i godi ein golygon i wlad arall yn Ewrop, Lwcsembwrg. Lwcsembwrgeg (neu Le\u0308tzebuergesch) yw iaith frodorol y wlad, ac mae rhyw 300,000 o bobl \u2013 50% o\u2019r boblogaeth yn ei siarad \u2013 yn bennaf mewn ardaloedd mwy gwledig. Mae ti\u0302m wedi bod wrthi yn cyfieithu\u2019r Beibl i\u2019r iaith hon am y tro cyntaf erioed dros y blynyddoedd diwetha, ac yn 2017 cafodd y Testament Newydd ei gyhoeddi. Ymunodd y prif gyfieithydd, Miriam Schartz, a\u0302 ni dros Skype a rhannu eu profiadau nhw yn Lwcsembwrg. Cododd hi sawl ystyriaeth bwysig; o ble y daw\u2019r arian ar gyfer unrhyw brosiect newydd? Beth fydd \u2018shelf life\u2019 unrhyw gyfieithiad yn y dyfodol? Beth am ddefnyddio\u2019r sawl nad ydynt yn Gristnogion eto ar y timoedd darllen a gwerthuso er mwyn sicrhau bod y testun yn ddarllenadwy gan bawb? Nododd fod y ffaith nad oes treftadaeth efengylaidd ganddyn nhw yn y wlad honno yn gallu bod yn gryfder hefyd, am eu bod yn rhydd i arloesi yn eu dewisiadau a dull o weithredu heb boeni am bwysau traddodiad.\nWedi hoe i ginio, cawsom glywed wrth Dafydd Morris o Gymdeithas Feiblaidd y Trindodwyr, a nododd mor bwysig yw cwestiwn y testunau gwreiddiol. Nododd hefyd eu bod nhw wrthi ar hyn o bryd yn paratoi mynegair \u2013 nodiadau esboniadol ar ochr y testun \u2013 i gyd-fynd a\u0302 Beibl Wiliam Morgan er mwyn hwyluso dealltwriaeth."}, {"text_idx": "#000016", "text": "Yna daeth fideo o bobl ifainc yn trafod eu defnydd nhw o\u2019r Beibl, cyn troi at drafodaeth banel gyda Meirion Morris, Rhun Murphy, Mark Thomas a Carwyn Graves. Daeth sawl ystyriaeth i\u2019r amlwg o\u2019r drafodaeth honno. Yn gyntaf, yr angen i godi to newydd o ysgolheigion yn ein gwlad a fydd yn meddu ar yr arbenigedd angenrheidiol yn Hebraeg a Groeg. Ystyriaeth arall oedd yr angen am waith gofalus i ddarganfod pa fath o Gymraeg sydd, mewn gwirionedd, fwya dealladwy gan bobl yn 2018 ac i\u2019r degawdau nesa. Wrth wahodd cyfraniadau o\u2019r gynulleidfa, codwyd hefyd y cwestiwn o\u2019r diwygiad nesa o\u2019r BCN, gan fod hynny ar y gweill yn ystod y blynyddoedd nesaf."}, {"text_idx": "#000019", "text": "Y gobaith yw y bydd pobl \u2013 gan gynnwys chi sy\u2019n darllen yr erthygl hon \u2013 yn medru cyfrannu at y drafodaeth o dan un o\u2019r penawdau uchod ar y wefan. Gobeithiwn erbyn Pasg 2019 y bydd rhywfaint mwy o eglurdeb yn codi wrth i bobl weddi\u0308o ac wrth i\u2019r drafodaeth ehangach fynd yn ei blaen, ac y bydd hi\u2019n dod yn fwyfwy amlwg i ba gyfeiriad y dylid mynd, a phwy fydd yn medru ymroi i ba bynnag dasg mae\u2019r Arglwydd yn ei rhoi o\u2019n blaenau."}]